Leingi er tað, ið væl skal vera. Ólavur á Váli Olsen hevur spælt á næstan øllum spælistøðum í Suðuroynni, men enn hevur hann ikki verið á palli í SALT á Drelnesi. Men nú verður tað skjótt! Í oktobur kemur Ólavur suður at spæla fyri trúføstu suðuroyingunum, sum hann hevur ein serligan tokka til. -Tað er altíð nakað serligt at spæla í Suðuroynni. Suðuroyingar hava altíð stuðlað mær í mínum tónleiki, og tað eri eg teimum æviga takksamur fyri. Eg gleði meg tí nógv at spæla í snotuligu umstøðunum í SALT og vóni at síggja nógv fólk, sigur Ólavur. Lagt verður upp til eitt brak av einum country-kvøldi, har tað besta av tí besta verður framført- og kanska eisini okkurt heilt nýtt.